EXCLUSIV "E un vacarm acolo". Ce a avut de zis Valeriu Iftime despre suspendarea primită de Dinamo și UTA Arad
Valeriu Iftime, patronul de la FC Botoșani, a reacționat după ce Dinamo și UTA Arad au primit o suspendare dură din partea Comisiei de Disciplină, după meciul direct.
Atunci, suporterii celor două formații s-au luat la bătaie atât în afara stadionului, cât și pe teren. Drept urmare, Comisia de Disciplină din cadrul FRF a dictat sancțiuni dure.
Ambele echipe vor juca până la finalul sezonului cu porțile închise. De asemenea, cele două cluburi trebuie să plătească și câte o amendă în valoare de 100.000 de lei.
Valeriu Iftime: "E un vacarm acolo"
Valeriu Iftime crede că adversarele lui Dinamo din lupta pentru evitarea retrogradării vor avea un ușor avantaj după sancțiunea dictată.
"Eu cred că este un minim avantaj, nu este un mare avantaj. Până la urmă nu joacă spectatorii. Ei te încurajează, sunt vulcanici la Dinamo, era greu pe Arcul de Triumf. E un vacarm acolo, e mai greu.
Și la UTA, faptul că joacă fără spectatori, e un avantaj, dar să nu mizăm pe asta niciodată. Dinamo joacă fotbal cât poate și UTA la fel, cu sau fără spectatori. Cu spectatori e o mică presiune în plus", a spus Iftime, în exclusivitate pentru Sport.ro.
Amenzi uriașe pentru Dinamo și UTA Arad, după incidentele din ultima etapă a sezonului regulat
"SC Dinamo 1948 SA vs. AFC UTA Arad – Incidente - În temeiul art. 82.1 și 3.e, art. 83.2.f din RD, cu aplicarea art. 42.1, raportat la art. 27 din RD, se sancționează SC Dinamo 1948 SA cu măsura programării meciurilor fără spectatori pentru patru jocuri și penalitate sportivă de 100.000 lei.
În temeiul art. 82.2 și 3.e și art.83.2.f din RD, cu aplicarea art. 42.1, raportat la art.27 din RD, se sancționează clubul AFC UTA Arad cu măsura programării meciurilor fără spectatori pentru patru jocuri și penalitate sportivă de 100.000 lei", se arată în comunicatul Comisiei de Disciplină.
De altfel, Dinamo a mai primit o amendă de 33.750 de lei pentru incidentele din meciul cu Hermannstadt.
Urmăriți SPORT.RO și pe Google News